CELEX: 32018D0499
Language: sl
Date: 2018-03-20 00:00:00
Title: Izvedbeni sklep Komisije (EU) 2018/499 z dne 20. marca 2018 o ustanovitvi Evropske infrastrukture odprtih presejalnih platform za kemijsko biologijo – Konzorcija evropske raziskovalne infrastrukture (EU-OPENSCREEN ERIC) (notificirano pod dokumentarno številko C(2018) 1482) (Besedilo velja za EGP. )

26.3.2018   
            
            
               SL
            
            
               Uradni list Evropske unije
            
            
               L 82/8
            
         IZVEDBENI SKLEP KOMISIJE (EU) 2018/499
   z dne 20. marca 2018
   o ustanovitvi Evropske infrastrukture odprtih presejalnih platform za kemijsko biologijo – Konzorcija evropske raziskovalne infrastrukture (EU-OPENSCREEN ERIC)
   
      
         (notificirano pod dokumentarno številko C(2018) 1482)
      
   
   (Besedilo v angleškem, češkem, finskem, latvijskem, nemškem, poljskem, španskem in švedskem jeziku je edino verodostojno)
   (Besedilo velja za EGP)
   EVROPSKA KOMISIJA JE –
   ob upoštevanju Pogodbe o delovanju Evropske unije,
   ob upoštevanju Uredbe Sveta (ES) št. 723/2009 z dne 25. junija 2009 o pravnem okviru Skupnosti za Konzorcij evropske raziskovalne infrastrukture (ERIC) (1) in zlasti člena 6(1)(a) Uredbe,
   ob upoštevanju naslednjega:
   
               (1)
            
            
               Češka, Nemčija, Španija, Latvija, Poljska, Finska in Norveška, in so Komisijo zaprosile, naj ustanovi Evropsko infrastrukturo odprtih presejalnih platform za kemijsko biologijo – Konzorcij evropske raziskovalne infrastrukture (EU-OPENSCREEN ERIC). Dogovorile so se, da bo Nemčija država članica gostiteljica EU-OPENSCREEN ERIC.
            
         
               (2)
            
            
               Uredba (ES) št. 723/2009 je bila v Sporazum o Evropskem gospodarskem prostoru (EGP) vključena s Sklepom Skupnega odbora EGP št. 72/2015 (2).
            
         
               (3)
            
            
               Komisija je v skladu s členom 5(2) Uredbe (ES) št. 723/2009 ocenila vlogo in ugotovila, da izpolnjuje zahteve iz navedene uredbe.
            
         
               (4)
            
            
               Ukrepi iz tega sklepa so v skladu z mnenjem Odbora, ustanovljenega s členom 20 Uredbe (ES) št. 723/2009 –
            
         SPREJELA NASLEDNJI SKLEP:
   Člen 1
   1.   Ustanovi se Evropska infrastruktura odprtih presejalnih platform za kemijsko biologijo – Konzorcij evropske raziskovalne infrastrukture (EU-OPENSCREEN ERIC).
   2.   Osnovni elementi Statuta EU-OPENSCREEN ERIC so določeni v Prilogi.
   Člen 2
   Ta sklep je naslovljen na Češko republiko, Zvezno republiko Nemčijo, Kraljevino Španijo, Republiko Latvijo, Republiko Poljsko, Republiko Finsko in Kraljevino Norveško.
   
      V Bruslju, 20. marca 2018
      
         
            Za Komisijo
         
         Carlos MOEDAS
         
            Član Komisije
         
      
   
   
      (1)  UL L 206, 8.8.2009, str. 1.
   
      (2)  Sklep Skupnega odbora EGP št. 72/2015 z dne 20. marca 2015 o spremembi Protokola 31 k Sporazumu EGP o sodelovanju na posebnih področjih, za katera ne veljajo štiri temeljne svobode (UL L 129, 19.5.2016, str. 85).
   
      PRILOGA
      
         OSNOVNI ELEMENTI STATUTA EU-OPENSCREEN ERIC
      
      
         Naslednji členi in odstavki členov Statuta EU-OPENSCREEN ERIC pomenijo osnovne elemente v skladu s členom 6(3) Uredbe (ES) št. 723/2009.
      
      1.   Naloge in dejavnosti
      
      (člen 3 Statuta EU-OPENSCREEN ERIC)
      
                  1.
               
               
                  EU-OPENSCREEN ERIC vzpostavi, upravlja in razvija evropsko razpršeno raziskovalno infrastrukturo, ki zajema presejalne platforme ter kemijske in biološke obrate, da bi se raziskovalcem olajšal dostop do virov, orodij in infrastrukture ter podpiralo visoko kakovostno raziskovanje molekularnih mehanizmov bioloških procesov.
               
            
                  2.
               
               
                  EU-OPENSCREEN ERIC infrastrukturo upravlja na neprofitni osnovi. Kljub temu lahko EU-OPENSCREEN ERIC opravlja nekatere gospodarske dejavnosti, če so tesno povezane z njegovo glavno nalogo in ne ogrožajo njenega izvajanja.
               
            
                  3.
               
               
                  Za opravljanje svojih nalog EU-OPENSCREEN ERIC izvaja in usklajuje dejavnosti, med drugim tudi:
                  
                              (a)
                           
                           
                              razvija, gradi in vzdržuje evropsko zbirko spojin kemijske biologije;
                           
                        
                              (b)
                           
                           
                              razvija, gradi in vzdržuje osrednjo podatkovno zbirko rezultatov presejanj;
                           
                        
                              (c)
                           
                           
                              vzpostavi in vzdržuje glavni urad za usklajevanje dejavnosti;
                           
                        
                              (d)
                           
                           
                              organizira in usklajuje visoko kakovostne infrastrukturne storitve, ki temeljijo na usklajenih postopkih in standardih kakovosti;
                           
                        
                              (e)
                           
                           
                              raziskovalcem omogoča učinkovit dostop do virov in storitev EU-OPENSCREEN ERIC ter njegovih partnerskih ustanov v skladu s pravili iz tega statuta;
                           
                        
                              (f)
                           
                           
                              vzpostavlja sodelovanje z drugimi evropskimi in mednarodnimi raziskovalnimi infrastrukturami z namenom zagotavljanja pomoči raziskovalni skupnosti pri interdisciplinarnih raziskovalnih vprašanjih;
                           
                        
                              (g)
                           
                           
                              razširja orodja in podatke za javno uporabo;
                           
                        
                              (h)
                           
                           
                              sodeluje pri izmenjavi z ustreznimi industrijskimi sektorji brez poseganja v člen 3(2) Uredbe (ES) št. 723/2009.
                           
                        
            2.   Statutarni sedež EU-OPENSCREEN ERIC
      
      (člen 1(2) Statuta EU-OPENSCREEN ERIC)
      Statutarni sedež EU-OPENSCREEN ERIC je v Berlinu v Nemčiji.
      3.   Ime
      
      (člen 1(1) Statuta EU-OPENSCREEN ERIC)
      Ustanovi se Evropska infrastruktura odprtih presejalnih platform za kemijsko biologijo – Konzorcij evropske raziskovalne infrastrukture (EU-OPENSCREEN). EU-OPENSCREEN ima pravno obliko Konzorcija evropske raziskovalne infrastrukture (ERIC) (v nadaljnjem besedilu: EU-OPENSCREEN ERIC).
      4.   Trajanje
      
      (člen 28(1) Statuta EU-OPENSCREEN ERIC)
      EU-OPENSCREEN ERIC se ustanovi za nedoločen čas.
      5.   Prenehanje
      
      (člen 28(2) do (5) Statuta EU-OPENSCREEN ERIC)
      
                  1.
               
               
                  EU-OPENSCREEN ERIC preneha delovati na podlagi sklepa skupščine članic v skladu s členom 14(6) ali ko število članic pade pod najmanjše število, določeno v členu 9 Uredbe (ES) št. 723/2009.
               
            
                  2.
               
               
                  EU-OPENSCREEN ERIC takoj, vsekakor pa najpozneje v desetih dneh po sprejetju sklepa o prenehanju, o sklepu uradno obvesti Evropsko komisijo.
               
            
                  3.
               
               
                  Sredstva, ki ostanejo po plačilu dolgov EU-OPENSCREEN ERIC, se porazdelijo med članice in opazovalke v času prenehanja sorazmerno z njihovimi zbranimi letnimi prispevki za EU-OPENSCREEN ERIC.
               
            
                  4.
               
               
                  EU-OPENSCREEN ERIC preneha obstajati z dnem, ko Evropska komisija objavi ustrezno obvestilo v Uradnem listu Evropske unije.
               
            6.   Odgovornost
      
      (člen 20 Statuta EU-OPENSCREEN ERIC)
      
                  1.
               
               
                  Odgovornost članic in opazovalk za dolgove EU-OPENSCREEN ERIC je omejena na njihove ustrezne prispevke.
               
            
                  2.
               
               
                  EU-OPENSCREEN ERIC sklene ustrezna in sorazmerna zavarovanja, da se pokrijejo tveganja v zvezi z njegovo vzpostavitvijo in delovanjem.
               
            7.   Politika dostopa
      
      (člen 22 Statuta EU-OPENSCREEN ERIC)
      
                  1.
               
               
                  EU-OPENSCREEN ERIC uporabnikom omogoča dostop do svojih storitev in virov v skladu s politiko iz Priloge 3 k Statutu.
               
            
                  2.
               
               
                  Obstaja več kategorij uporabnikov. O različnih pristojbinah in obsegu dostopa za te kategorije odloča skupščina članic.
               
            8.   Politika znanstvenega ocenjevanja
      
      (člen 17 Statuta EU-OPENSCREEN ERIC)
      
                  1.
               
               
                  Svetovalni odbor za znanstvena in etična vprašanja sestavljajo neodvisni in mednarodno priznani znanstveniki in/ali strokovnjaki, ki delujejo v lastnem imenu.
               
            
                  2.
               
               
                  Svetovalni odbor za znanstvena in etična vprašanja svetuje o vseh vprašanjih, vključno z etičnimi vprašanji, ki jih zastavi skupščina članic. Nadaljnje podrobnosti so določene v poslovniku.
               
            
                  3.
               
               
                  Skupščina članic člane svetovalnega odbora za znanstvena in etična vprašanja imenuje za obdobje treh let. Skupščina članic lahko njihov mandat podaljša enkrat za enako obdobje.
               
            9.   Politika razširjanja
      
      (člen 24 Statuta EU-OPENSCREEN ERIC)
      Uporabniki storitev in virov EU-OPENSCREEN ERIC zagotovijo, da so rezultati njihovih raziskav po preteku prehodnega obdobja dveh let javno dostopni v osrednji podatkovni zbirki EU-OPENSCREEN ERIC. To obdobje se lahko na zahtevo podaljša na skupno največ tri leta. Kljub temu se spoštujejo obstoječe pravice in obveznosti.
      10.   Pravice intelektualne lastnine
      
      (člen 25 Statuta EU-OPENSCREEN ERIC)
      
                  1.
               
               
                  Izraz „intelektualna lastnina“ se razlaga v skladu s členom 2 Konvencije o ustanovitvi Svetovne organizacije za intelektualno lastnino, podpisane 14. julija 1967.
               
            
                  2.
               
               
                  EU-OPENSCREEN ERIC je lahko imetnik intelektualne lastnine, kadar prispevek EU-OPENSCREEN ERIC krije inovativni proces. Dodatne podrobnosti v zvezi s politiko na področju pravic intelektualne lastnine se določijo v Prilogi 4 k Statutu in v poslovniku.
               
            
                  3.
               
               
                  Prihodki, ustvarjeni z intelektualno lastnino, ki jo ustvari EU-OPENSCREEN ERIC, se porabijo za dejavnosti EU-OPENSCREEN ERIC, in sicer do praga, določenega v poslovniku. O uporabi prihodkov, ki presegajo ta prag, odloča skupščina članic.
               
            
                  4.
               
               
                  Nobena določba v tem statutu ne sme biti razumljena kot poskus spreminjanja obsega in uporabe pravic intelektualne lastnine ter dogovorov o delitvi koristi, kot so določeni z ustreznimi zakoni in predpisi članic in opazovalk ter mednarodnimi sporazumi, katerih pogodbenice so.
               
            11.   Politika zaposlovanja
      
      (člen 26 Statuta EU-OPENSCREEN ERIC)
      
                  1.
               
               
                  EU-OPENSCREEN ERIC je delodajalec, ki upošteva načelo enakih možnosti. Za vsako prosto delovno mesto izbere najboljšega kandidata. Politiko zaposlovanja EU-OPENSCREEN ERIC ureja zakonodaja države, v kateri je osebje zaposleno.
               
            
                  2.
               
               
                  Izbirni postopki za delovna mesta v EU-OPENSCREEN ERIC so pregledni, nediskriminatorni in zagotavljajo enake možnosti. Izbira kandidatov in zaposlovanje nista diskriminatorna.
               
            12.   Politika javnega naročanja
      
      (člen 27(1)(2) Statuta EU-OPENSCREEN ERIC)
      
                  1.
               
               
                  EU-OPENSCREEN ERIC kandidate in ponudnike za javna naročila obravnava enako in brez diskriminacije, ne glede na to, ali imajo sedež v Evropski uniji ali ne. Vsa javna naročila upoštevajo načela preglednosti, nediskriminacije in konkurence. Javno naročanje inovacij se lahko določi za merilo. Podrobnosti so določene v poslovniku.
               
            
                  2.
               
               
                  Javna naročila, ki jih izvajajo partnerske ustanove, kot so opredeljena v členu 11 Statuta, upoštevajo potrebe, tehnične zahteve in specifikacije EU-OPENSCREEN ERIC, ki jih izdajo ustrezni organi. Nadaljnje podrobnosti so določene v poslovniku. Sporazum med partnersko ustanovo in EU-OPENSCREEN ERIC vključuje ustrezno določbo.